**Redrama** (oikealta nimeltään **Lasse Mellberg**, s. 2. lokakuuta 1977 Helsinki) on läpimurtonsa vuonna 2003 tehnyt suomalainen rap-artisti. Englanniksi esiintyvä Redrama oli osa Alien Allies -ryhmää, johon kuuluivat myös norjalaiset Paperboys ja Madcon. Redrama voitti englanninkielisen rapin Suomen mestaruuden vuonna 2001. Redraman taiteilijanimi tulee englannin sanoista *re-* ('uudelleen') ja *drama* ('draama'). Mellberg ei ole tarkoittanut nimen tarkoittavan punaista (engl. *red*).*lähde?*

Yksityiselämä
-------------

Redrama syntyi ruotsinkieliseen perheeseen Helsingissä vuonna 1977, ja vietti lapsuutensa Kauniaisissa. Hänen äitinsä on lastentarhanopettaja ja isänsä eläkkeellä. Vanhemmat erosivat hänen ollessaan 14-vuotias ja hän jäi asumaan äitinsä ja kahden sisaruksensa kanssa. Redraman pikkuveli Albert kuoli marraskuussa 2010. Vähän ennen tätä Redrama oli tullut uskoon ja vaihtanut elämänsä suuntaa muun muassa lopettamalla päihteiden käytön, joka muodostui hänelle jo ongelmaksi ja hän on muun muassa yrittänyt tappaa itsensä kahdesti.
 Hän on kertonut veljensä kuoleman jälkeisen ajan olleen raskasta, mutta on selvinnyt musiikin ja uskon avulla. Hän myös kertoo rukoilevansa ja lukevansa Raamattua päivittäin.

### Huumausaine- ja dopingrikossyytteet

Redramaa vastaan on nostettu marraskuussa 2023 Itä-Uudenmaan käräjäoikeudessa syyte kahdesta dopingrikoksesta ja yhdestä huumausainerikoksesta. Huumausainerikoksessa on kyse psilosybliiniä sisältävien sienien tilaamisesta Alankomaista. Suomessa psilosyybinisienten keräys, kasvatus, hallussapito, käyttö, myynti, luovuttaminen ja hankkiminen on laitonta. Sienet luokitellaan Suomen lainsäädännössä huumausaineeksi, koska ne aiheuttavat aistiharhoja.

Ura
---

Redrama on soolouransa lisäksi tehnyt yhteistyötä muun muassa Asan, Steen1:n, Kapasiteettiyksikön, Murmurecordingsin, Indievidualin ja D12:n Proofin kanssa. Hän on myös sanoittanut, säveltänyt ja tuottanut kappaleita muille artisteille kuten A. J. McLean, Anna Abreulle, Asalle, Madconille ja Brädille. Hän esiintyy myös kokoonpanoissa GG Caravan ja Ricky Tick Big Band & Julkinen Sana.

### 2001–2004: Levytyssopimus ja esikoisalbumi

Redrama voitti Rap SM -kilpailut vuonna 2001 englanninkielisellä räpillä. Redraman ensimmäinen julkaisu oli *Redrama EP* vuonna 2001. EP sisälsi seitsemän kappaletta ja sen julkaisi Incredible Productions. Levyä myytiin muun muassa The Funkiest-levykaupassa ja siitä tuli yksi liikkeen kaikkien aikojen eniten myyneistä julkaisuista. *Redrama EP* herätti levy-yhtiöiden kiinnostuksen ja vuonna 2002 Redrama teki levytyssopimuksen brittiläisen Virginin kanssa.

Vuonna 2003 julkaistu ensimmäinen albumi *Everyday Soundtrack* nousi listojen kärkeen ja keräsi Redramalle muutamia palkintojakin. Albumin tuotannosta vastasi suurimmaksi osaksi Redrama itse. Levyltä julkaistiin kolme singleä, joista kappale "Hang It Up" nousi Suomen virallisen singlelistan kärkeen.

Vuonna 2004 Redramasta tehtiin dokumentti, jossa seurattiin hänen elämäänsä studiossa ja kiertueella Gang Starrin kanssa Euroopassa sekä hänen kotonaan. Dokumentin ohjasi Jenny Nyroos ja sen esitti Yle TV2.

### 2005–2008: *Street Music*

Alkuvuodesta 2005 Euroopan unioni myönsi *European Border Breaker* -palkinnon Redramalle tämän debyyttialbumista Midemin musiikkimessuilla. Palkinto oli tunnustus esikoisalbumeille, jotka myyvät eniten EU:n jäsenvaltioissa alkuperämaiden ulkopuolella. 

Syksyllä 2005 julkaistiin Redraman toinen albumi, *Street Music*. Levyllä käytettiin aikaisempaa enemmän livesoittimia ja samplejen käyttöä vähennettiin. Levyn hitiksi muodostui albumin nimikappale "Street Music", joka soi runsaasti radiossa. Kappaleesta tehtiin myös musiikkivideo. Levyllä vieraili myös Elastinen kappaleessa "Blessed". *Street Music* voitti Emma-palkinnon vuoden hiphop/dance-albumista.

Vuonna 2006 Redrama lyöttäytyi yhteen Palefacen ja DJ Mobsterin kanssa. Kolmikon "Still in Charge"-single julkaistiin Stara.fi-viihdeportaalin kautta syyskuussa 2006. Kappaleesta kuvatun musiikkivideon ohjasi newyorkilainen ohjaaja Tii Ricks.

Vuonna 2008 Redrama teki yhdessä jamaikalaisen dancehall-artisti Shaggyn ja JS16:n kanssa jalkapallon EM-kisojen tunnuskappaleen "Like a Superstar".

### 2009–2011: Kolmas albumi ja ero Rähinä Recordista

Redraman kolmas albumi, *The Getaway*, julkaistiin kesäkuussa 2009. Albumin julkaisi Rähinä Records. Redrama ilmoitti Facebookissa 19. syyskuuta 2010, ettei kuulu enää Rähinä Recordsin artisteihin, eikä esiinny 5. joulukuuta 2010 järjestyssä Rähinä Live-tapahtumassa. Syy tähän oli artistin ja levy-yhtiön keskeiset erimielisyydet. Hän on silti pysynyt sovussa Rähinän artistien kanssa ja aikoo tehdä yhteistyötä heidän kanssaan jatkossakin.

Vuonna 2011 Redrama julkaisi kaksi ilmaislevyä: *Cabin Fever Diaries Vol. 1*:n sekä *Pakkå ruåtsi*-EP:n yhdessä ruotsalaisen rap-artisti Jesse P:n kanssa.

### 2012–: *Reflection*

Vuonna 2012 Redrama teki levytyssopimuksen Sony Music Finlandin alaisuudessa toimivan Rokka-levymerkin kanssa.*lähde?* Ensimmäinen neljännen albumin single, "Kickstart" nousi sekä single- että latauslistalle. Toukokuussa 2013 julkaistu single "Clouds" kasvatti Redraman suosiota nousten radioiden soitetuimmaksi kappaleeksi ja sijoittuen kolmanneksi ja neljänneksi lataus- ja singlelistalla. Kappaleen musiikkivideota on katsottu YouTubessa yli neljä miljoonaa kertaa ja kuunneltu Spotifyssä yli kymmenen miljoonaa kertaa.

Redraman uran neljäs soololevy *Reflection* julkaistiin 28. helmikuuta 2014. Se on tehty yhteistyössä tuottaja MGI:n kanssa. Redrama teki kolmen vuoden aikana levyä varten yli 50 kappaletta, joista parhaat 12 päätyivät lopulliselle albumille.*lähde?* *Reflection* nousi parhaimmillaan kahdeksannelle sijalle Suomen virallisella albumilistalla. Albumi sekä "Let Go" single ylittivät kultalevyrajan. Lisäksi "Clouds" ylitti tuplaplatinalevyn rajan.

Redrama on ollut yksi The Voice of Finlandin tähtivalmentajista ohjelman neljänneltä tuotantokaudelta lähtien.

Elokuussa 2020 Redrama kertoi työstävänsä uutta materiaalia, joka julkaistaisiin hänen oma musiikkiyhtiönsä Non-Genre kautta.

Redraman elämäkerta ilmestyy syksyllä 2022.

Toukokuussa 2022 julkistettiin, että Redrama on yksi *Vain elämää* -televisiosarjan kolmannentoista tuotantokauden artisteista.

Julkaisut
---------

*Pääartikkeli: Redraman diskografia*
* *Everyday Soundtrack* (2003)
* *Street Music* (2005)
* *The Getaway* (2009)
* *Reflection* (2014)

Lähteet
-------

1. ↑  Kuvake.net *Kuvake.net*. Viitattu 26.12.2011.
2. 1 2  Sirén, Juhani: Redrama – Kauniaisten kapinallinen *City*.  3.10.2003. Viitattu 3.4.2014.
3. ↑  Päihdeongelman selättänyt Redrama julkaisi kuvan 7 vuoden raittiuden kunniaksi: "Päivä kerrallaan" *iltalehti.fi*. Viitattu 2.8.2017.
4. ↑  Perhetragedia muutti Redraman elämän kaksi vuotta sitten *Ilta-Sanomat*.  31.5.2012.  Arkistoitu 6.6.2012. Viitattu 19.8.2012.
5. ↑  Niko Ranta: Räppäri Redramaa syytetään rikoksista *Ilta-Sanomat*.  1.12.2023. Viitattu 1.12.2023.
6. ↑  Tällaisia ovat Redraman tilaamat huumeet – Myydään Amsterdamin keskustassa, aiheuttavat aistiharhoja *www.iltalehti.fi*. Viitattu 3.12.2023.
7. ↑
8. ↑  Redrama. Rähinä Records.  Arkistoitu 16.4.2010. Viitattu 18.3.2010.
9. ↑  Musiikkituottajat - Tilastot - Suomen virallinen lista: Redrama - Hang It Up Musiikkituottajat. Viitattu 2.5.2014.
10. ↑  Emma Gaala - Arkistovuosi 2005 Emma Gaala.  Arkistoitu 21.9.2013. Viitattu 2.5.2014.
11. ↑  Redrama - official Lasse Mellberg, Facebook. Viitattu 19.9.2010.
12. ↑  Suomen Suosituimmat, Viikko 33/2013 Radio Nova. Viitattu 2.5.2014.
13. ↑  Musiikkituottajat - Tilastot - Suomen virallinen lista: Redrama - Clouds (feat. A.J. McLean) Musiikkituottajat.  Arkistoitu 12.2.2014. Viitattu 2.5.2014.
14. ↑  Redrama feat. A.J. McLean - Clouds RedramaVEVO. Viitattu 2.5.2014.
15. ↑  Reflection *iTunes*. Viitattu 3.4.2014.
16. ↑  Musiikkituottajat - Tilastot - Suomen virallinen lista: Redrama - Reflection *Musiikkituottajat*. Viitattu 3.4.2014.
17. ↑  Hiiri, Miia: Redramalle kultaa ja tuplaplatinaa *Ilta-sanomat*.  2.2.2015.  Arkistoitu 3.2.2015. Viitattu 3.2.2015.
18. ↑  Tässä ovat neljännen kauden The Voice of Finland -tähtivalmentajat!  28.7.2014. Nelonen. Viitattu 21.1.2015.
19. ↑  REDRAMALTA YLLÄTYSPÄÄTÖS: JÄTTI LEVY-YHTIÖNSÄ! "EN HALUA SOPIA MIHINKÄÄN MUOTTIIN!" *seiska.fi*.  27.8.2020. Viitattu 13.12.2020.
20. ↑  Elli Muurikainen: Redraman tarina kansien väliin – elämäkerta käsittelee rankkaa päihdemenneisyyttä ja hengellistä heräämistä *rumba.fi*.  9.3.2022. Viitattu 10.3.2022.
21. ↑  Vesa Siltanen: Uudet Vain elämää -artistit julki – Satulinnaan lähtevät muun muassa Mikko Alatalo, Jyrki 69, Tommi Läntinen, Yona ja Meiju Suvas *soundi.fi*.  24.5.2022. Viitattu 24.5.2022.

Kirjallisuutta
--------------

* Lahtela, Johannes: *Redrama : liekeistä luovuuteen*. Helsinki: Otava, 2022. ISBN 978-951-1-39146-3.

Aiheesta muualla
----------------

* Kuvia tai muita tiedostoja aiheesta **Redrama** Wikimedia Commonsissa

* Redraman kotisivut.
* Redrama Last.fm:ssä (englanniksi)
* Redrama lauluntekijänä - Fono.fi

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
	+ 2

 |
|  |
| Kansalliset | 
* Ranska
* BnF data

 |
|  |
| Taiteenala | 
* MusicBrainz

 |
|  |
| Muut | 
* Hufvudstadsbladet

 |

 |